作者:劉克莊
標題:賀新郎
內容:家有仙禽二。早追隨、先生杖屨，互鄉童子。旦旦池邊三薰沐，夜夜山中警睡。且伴我、人間遊戲。此老生平哀大陸，到末梢、始憶華亭唳。評往事，敗佳思。古云鶴算誰能紀。嘆歸來、山川如故，人民非是。但願主君高飛去，莫愛乘軒祿位。更賽過、令威千歲。假使焦山真羽化，待華陽貞逸銘方瘞。我拍手，渠展翅。